CELEX: 62002TJ0011
Language: hu
Date: 2004-12-16
Title: Az Elsőfokú Bíróság (egyesbíró) 2004. december 16-i ítélete. # Spyridon de Athanassios Pappas kontra az Európai Közösségek Bizottsága. # Tisztviselők. # T-11/02. sz. ügy

AZ ELSŐFOKÚ BÍRÓSÁG ÍTÉLETE (egyesbíró)
      2004. december 16.
      T‑11/02. sz. ügy
      Spyridon de Athanassios Pappas
      kontra
      az Európai Közösségek Bizottsága
      „Tisztviselők – Nyugdíjazás – A személyzeti szabályzat 50. cikke alapján járó havi juttatás – A juttatás kiszámításánál figyelembe vett szolgálat – A Közösségeknél történt szolgálatba lépést megelőző állások – A nyugdíjjogosultságok átvitele”
      Teljes szöveg francia nyelven II ‑ 0000
      Tárgy:         A felperesnek a személyzeti szabályzat 50. cikke alapján a szolgálat érdekében történő nyugdíjazása következtében járó havi
         juttatás időtartamát megállapító bizottsági határozat megsemmisítésére irányuló kérelem tárgyában előterjesztett kereset.
      
      Határozat:         Az Elsőfokú Bíróság a keresetet elutasítja. Mindegyik fél maga viseli saját költségeit.
      
      Összefoglaló
      1.     Közösségi jog – Értelmezés – A kifejezések szövegkörnyezetének és szokásos jelentésének figyelembevétele – Az egységes értelmezés
            szükségessége – A különböző nyelvi változatok figyelembevétele
      2.     Tisztviselők – Szolgálati érdekből történő nyugdíjazás – A személyzeti szabályzat 50. cikkében meghatározott juttatás kiszámítása
            – Csak az intézményeknél teljesített szolgálati évek figyelembevétele
      (Személyzeti szabályzat, 50. cikk; IV. melléklet, egyetlen cikk)
      1.     Azon kifejezések jelentését és jelentéskörét, amelyekkel kapcsolatban a közösségi jog semmilyen meghatározást nem ad, a köznyelvben
         elfogadott szokásos jelentésüknek megfelelően és azon általános szövegkörnyezetre figyelemmel kell meghatározni, amelyben
         használják őket.
      
      Egyébként a közösségi jog egységes értelmezésének szükségessége kizárja azt, hogy kétség esetén valamely rendelkezés szövegét
         mindentől függetlenül vegyék figyelembe, éppen ellenkezőleg: megköveteli, hogy a szöveget a többi hivatalos nyelven elkészített
         változatok alapján értelmezzék és alkalmazzák.
      
      (lásd a 32. és 34. pontot)
      Hivatkozás: a Bíróság 9/79. sz. Koschniske‑ügyben 1979. július 12‑én hozott ítéletének (EBHT 1979., 2717. o.) 6. pontja; a
         Bíróság 349/85. sz., Dánia kontra Bizottság ügyben 1988. január 27‑én hozott ítéletének (EBHT 1988., 169. o.) 9. pontja; a
         Bíróság C‑164/98. P. sz., DIR International Film és társai kontra Bizottság ügyben 2000. január 27‑én hozott ítéletének (EBHT 2000.,
         447. o.) 26. pontja; az Elsőfokú Bíróság T‑68/97. sz., Neumann és Neumann‑Schölles kontra Bizottság ügyben 1999. szeptember 29‑én
         hozott ítéletének (EBHT‑KSZ 1999., I‑A‑193. és II‑1005. o.) 79. és 80. pontja; az Elsőfokú Bíróság T‑80/97. sz., Starway kontra
         Tanács ügyben 2000. szeptember 26‑án hozott ítéletének (EBHT 2000., II‑3099. o.) 81. pontja.
      
      2.     A személyzeti szabályzat 50. cikkének értelmében az A 1‑es vagy az A 2‑es besorolási fokozatba tartozó, a szolgálat érdekében
         a kinevezésre jogosult hatóság határozatával nyugdíjazott tisztviselő a személyzeti szabályzat IV. mellékletében meghatározott
         feltételeknek megfelelően kiszámított juttatásban részesül. A IV. melléklet egyetlen cikkének (3) bekezdése szerint azt az
         időtartamot, amelyre a tisztviselő a személyzeti szabályzat 50. cikkében meghatározott juttatást kapja, a tisztviselő szolgálati
         idejének és az életkorához tartozó megfelelő százalékértéknek a szorzatával kell meghatározni. 
      
      A személyzeti szabályzat IV. mellékletének egyetlen cikkében foglalt „szolgálati időnek” mind a nyelvtani értelmezésére, mind
         a személyzeti szabályzat 50. cikkében meghatározott juttatás céljára figyelemmel, valamint az intézmények keretén belül teljesített
         szolgálat és az említett kiegészítő juttatás közötti kapcsolatra tekintettel a személyzeti szabályzat 50. cikkében meghatározott
         juttatás kiszámításakor kizárólag az intézmények keretén belül teljesített szolgálati éveket lehet figyelembe venni.
      
      E juttatás célja ugyanis az, hogy ellensúlyozza a kinevezésre jogosult hatóság diszkrecionális jogkörébe tartozó nyugdíjazásról
         szóló határozatot, és hogy – a volt tisztviselő pénzügyi érdekeinek védelmét célzó, meghatározott időtartamra szóló havi juttatás
         nyújtása révén – biztosítsa a Közösségek volt tisztviselőjének a munkaerőpiacra történő újbóli beilleszkedését. Mivel ez az
         előny elválaszthatatlanul kapcsolódik ahhoz a szolgálathoz, amelyet az érintett közösségi tisztviselőként az intézmények részére
         teljesített, az említett juttatásnak arányban kell állnia az érintett tisztviselőnek a Közösségek keretén belül teljesített
         szakmai pályafutásával.
      
      Mindezeken túlmenően, minthogy a pénzügyi szolgáltatásokra való jogosultságokat megteremtő határozatokat szigorúan kell értelmezni,
         nem vitatott, hogy – figyelembe véve egyrészt azt a tényt, hogy a személyzeti szabályzat 50. cikke alkalmazását illetően a
         szabályzaton belül semmiféle utalás nincs a közösségi intézményeknél történt szolgálatba lépést megelőző szolgálati évekre,
         másrészt az említett cikkben meghatározott rendszer önálló természetét – a jogalkotó akarata az volt, hogy kizárólag az intézmények
         keretén belül teljesített szolgálati éveket lehessen figyelembe venni a szolgálat érdekében történő nyugdíjazás következtében
         járó kiegészítő juttatás összegének kiszámításakor.
      
      (lásd a 30., 38., 40., 53. és 54. pontot)
      Hivatkozás: az Elsőfokú Bíróság T‑221/02. sz., Lebedef és társai kontra Bizottság ügyben 2003. szeptember 18‑án hozott ítéletének
         (EBHT‑KSZ 2003., I‑A‑211. és II‑1037. o.) 38. pontja és az ott hivatkozott ítélkezési gyakorlat.